b'\n_START_ARTICLE_\nMovila, Her\xc8\x9ba\n_START_SECTION_\nIstorie\n_START_PARAGRAPH_\nLocalitatea Movila a f\xc4\x83cut parte \xc3\xaenc\xc4\x83 de la \xc3\xaenfiin\xc8\x9bare din Principatul Moldovei. Dup\xc4\x83 Unirea Principatelor Rom\xc3\xa2ne la 24 ianuarie 1859, a intrat \xc3\xaen componen\xc8\x9ba statului rom\xc3\xa2n. _NEWLINE_Acest teritoriu nu a f\xc4\x83cut parte niciodat\xc4\x83 din regiunea Basarabia sau din regiunea Bucovina, ci din regiunea cunoscut\xc4\x83 ast\xc4\x83zi sub denumirea de \xc8\x9ainutul Her\xc8\x9ba \xc8\x99i care a apar\xc8\x9binut Moldovei \xc8\x99i apoi Rom\xc3\xa2niei, p\xc3\xa2n\xc4\x83 la cel de-al doilea r\xc4\x83zboi mondial._NEWLINE_\xc3\x8en perioada interbelic\xc4\x83, satul Movila a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Her\xc8\x9ba a jude\xc8\x9bului Dorohoi. Pe atunci, popula\xc8\x9bia era format\xc4\x83 aproape \xc3\xaen totalitate din rom\xc3\xa2ni._NEWLINE_Ca urmare a Pactului Ribbentrop-Molotov (1939), Basarabia \xc8\x99i Bucovina de Nord au fost anexate de c\xc4\x83tre URSS la 28 iunie 1940. Cu toate acestea, de\xc8\x99i nu era prev\xc4\x83zut\xc4\x83 nici \xc3\xaen Pactul Ribbentrop - Molotov \xc8\x99i nici \xc3\xaen notele ultimative sovietice din 26 iunie 1940 dec\xc3\xa2t cedarea celor dou\xc4\x83 teritorii mai sus-amintite \xc8\x99i care nu f\xc4\x83cuser\xc4\x83 parte din Vechiul Regat, trupele sovietice au s\xc4\x83v\xc3\xa2r\xc8\x99it un abuz prin \xc3\xaenc\xc4\x83lcarea termenilor ultimatumului \xc8\x99i au ocupat \xc8\x99i un teritoriu cu o suprafa\xc8\x9b\xc4\x83 de 400 km\xc2\xb2 \xc8\x99i o popula\xc8\x9bie de aproximativ 50.000 de locuitori din Vechiul Regat, teritoriu cunoscut ast\xc4\x83zi sub denumirea de \xc8\x9ainutul Her\xc8\x9ba. Sovieticii au afirmat ulterior c\xc4\x83 au ocupat acest teritoriu din cauza unei erori cartografice, deoarece Stalin tr\xc4\x83sese pe hart\xc4\x83 o linie de demarca\xc8\x9bie cu un creion gros de t\xc3\xa2mpl\xc4\x83rie._NEWLINE_Reintrat \xc3\xaen componen\xc8\x9ba Rom\xc3\xa2niei \xc3\xaen perioada 1941-1944, \xc8\x9ainutul Her\xc8\x9ba a fost reocupat de c\xc4\x83tre URSS \xc3\xaen anul 1944 \xc8\x99i integrat \xc3\xaen componen\xc8\x9ba RSS Ucrainene. Cu toate c\xc4\x83 Tratatul de Pace de la Paris din 10 februarie 1947 a men\xc8\x9bionat ca "frontiera sovieto-rom\xc3\xa2n\xc4\x83 este fixat\xc4\x83 \xc3\xaen conformitate cu acordul sovieto-rom\xc3\xa2n din 28 iunie 1940", URSS-ul a refuzat s\xc4\x83 restituie Rom\xc3\xa2niei \xc8\x9ainutul Her\xc8\x9ba ._NEWLINE_\xc3\x8encep\xc3\xa2nd din anul 1991, satul Movila face parte din raionul Her\xc8\x9ba al regiunii Cern\xc4\x83u\xc8\x9bi din cadrul Ucrainei independente. La recens\xc4\x83m\xc3\xa2ntul din 1989, num\xc4\x83rul locuitorilor care s-au declarat rom\xc3\xa2ni plus moldoveni era de 558 (548+10), reprezent\xc3\xa2nd 95,71% din popula\xc8\x9bia localit\xc4\x83\xc8\x9bii . \xc3\x8en prezent, satul are 685 locuitori, preponderent rom\xc3\xa2ni.'